杨万里
题李子立知县问月台
高台走上青天半，手弄银盘濯银汉。
唤起謪仙同醉吟，一面问月一面斟。
初头混沌鹘仑样，阿谁凿开一为两。
是时燧人犹未胎，那得火铸银盘来。
此盘能团复能缺，团是谁磨缺谁啮。
中有桂枝起秋风，何处移来秧此中。
謪仙似痴还似黠，把酒问月月无说。
老夫伐月一转语，月却问君君领否。
君能饮酒更能诗，一夕无月君不嬉。
月能伴君饮百斛，月能照君诗万玉。
君但一斗百篇诗，莫问有月来几时。
謪仙远孙证明著，笑脱乌纱看月落。